Ekvador

Ekvador, službeno Republika Ekvador, jest suverena država na sjeverozapadu Južne Amerike. Graniči s Kolumbijom na sjeveru i Peruom na jugu, dok na zapadu izlazi na Tihi okean. Pripadaju mu i Galapagoska ostrva, udaljena približno 950 km.

Glavni grad je Quito, dok je najveći grad Guayaquil. U Ekvadoru živi otprilike 17,5 miliona stanovnika.

 Historija 

Na području današnjeg Ekvadora od davnih vremena živjele su razne staroameričke kulture. Međutim, njih su pokorile Inke u 15. stoljeću i tako je do dolaska Evropljana Ekvador bio dio carstva Inka. Španija je osvojila to područje 1534. i tako se moderni Ekvador prvo pojavio u historiji kao španska kolonija.

Godine 1822. Ekvador stječe nezavisnost od Španije i postaje dio Velike Kolumbije. Ipak, ta "superdržava" uskoro se raspada na tri države (1830), a jedna je od njih Ekvador.

Devetnaesto stoljeće u historiji Ekvadora poznato je po slabosti i nestabilnosti države. Krajem stoljeća Ekvadorom vladaju strogo katolički predsjednici sve do liberalne pobune Eloya Alfara 1895.

Između 1904. i 1942. Ekvador gubi dosta teritorije u raznim ratovima sa susjedima. Najveći i najvažniji jest rat s Peruom 1941, koji nije riješen do 1999. Godinu kasnije nastala je kriza u vladi Ekvadora i tadašnji potpredsjednik Gustavo Noboa postaje novi predsjednik nakon pobune ekvadorskih Indijanaca.

 Vlada 
Predsjednik, potpredsjednik i članovi Kongresa nakon izbora rade četiri godine. U Ekvadoru postoji 15 ministarstva. Vođe regija i gradonačelnici direktno se biraju po volji stanovništva. Sudije u Narodnom sudu biraju se u Kongresu i rade doživotno.

Od 1996. i tadašnjih izbora ekvadorski Indijanci sve više učestvuju u politici (prije 1996. Indijanci namjerno nisu učestvovali).

 Političke podjele 

Ekvador je podijeljen na 24 pokrajine (u zagradama su njihovi glavni gradovi):

Azuay (Cuenca) | Bolívar (Guaranda)
| Cañar (Azogues) | Carchi (Tulcán) |
Chimborazo (Riobamba) | Cotopaxi (Latacunga) | El Oro (Machala) | Esmeraldas (Esmeraldas) | Galápagos (Puerto Baquerizo Moreno) | Guayas (Guayaquil) | Imbabura (Ibarra) | Loja (Loja) | Los Ríos (Babahoyo) | Manabí (Portoviejo) | Morona-Santiago (Macas) | Napo (Tena) | Orellana (Puerto Francisco de Orellana) |
Pastaza (Puyo) | Pichincha (Quito) | Santa Elena (Santa Elena) | Santo Domingo de los Tsáchilas (Santo Domingo de los Colorados)
| Sucumbíos (Nueva Loja) | Tungurahua (Ambato) | Zamora-Chinchipe (Zamora)

 Geografija 

Ekvador je smješten na sjeverozapadu Južne Amerike, između Perua i Kolumbije. Površina Ekvadora je 283.560 km2, od čega je 276.840 km2 kopno, a 6.720 km2 voda. Galapagoska ostrva također su dio Ekvadora.

Ekvador ima obalu na Tihom okeanu, koja je duga 2.237 km. S Kolumbijom graniči 590 km, a s Peruom 1.420 km. Neaktivni vulkan Chimborazo najviša je planina u Ekvadoru s visinom 6.267 m, a dio je Anda. Cotopaxi, najviši aktivni vulkan na svijetu, također je u Ekvadoru.

Ekvador se dijeli na četiri područja: Galapagoska ostrva, La Costa, La Sierra i El Oriente. La Costa na španskom jeziku znači "obala" i na zapadu je države. La Sierra je centralni dio zemlje, poznat po planinama, dok je El Oriente istočni dio, gdje je amazonska prašuma.

 Privreda 

Nafta, koje ima dosta u Ekvadoru, bila je centar ekvadorske ekonomije u 20. stoljeću. Proizvodi kao banane i šećer također su važni. Godine 2000. valuta Ekvadora postaje američki dolar s nadom da bi se smanjila tadašnja ekonomska kriza. Otad ekvadorska ekonomija napreduje, ali sporo. Problemi s ekonomijom uveliko su utjecali na ekvadorsku politiku u prethodnih nekoliko godina.

 Stanovništvo 

U Ekvadoru živi približno 17,5 miliona stanovnika (prema popisu iz 2020). Najveća su etnička grupa mestici (mješanci bijelaca i Indijanaca), koji čine 65% od stanovništva. Slijede Indijanci s 25%, a poslije njih su bijelci sa 7%. Godine 2003. čak 35% stanovništva bilo je mlađe od 14 godina. 92,5% Ekvadoraca zna čitati i pisati.

 Kultura 

Kao i u mnogim drugim južnoameričkim zemljama, kultura Ekvadora je kombinacija španske i kulture starosjedilaca. Na kulturu Ekvadora utjecala je i kultura afričkih robova. 67% stanovnika su katolici. Najpoznatiji dio ekvadorske kulture jest ekvadorska muzika, ali Ekvador je imao i nekoliko čuvenih pisaca i umjetnika.

 Reference 

 Vanjski linkovi 

 Stranice vlade Ekvadora
 Stranice predsjednika Ekvadora
 Ekvador  na CIA World Factbook

*
Kategorija:Države svijeta
Kategorija:Države i teritorije osnovane 1830.